Мне даводзілася чуць пра выдатных майстроў, якія аддавалі свой час і, як прынята казаць, частку сваёй душы дзецям, вучням. Іхнімі намаганнямі ў невялікіх гарадах узнікалі культурныя асяродкі, выхадцамі з якіх сілкаваліся абласныя цэнтры ды сталіца нашай краіны. Першым я назаву Уладзіміра Садзіна, які стварыў у Слуцку мастацкую школу як з'яву. З яе сцен выйшлі такія знаныя майстры, як Уладзімір і Міхась Басалыгі, Георгій Скрыпнічэнка, Уладзімір Голуб, Уладзімір Цэслер… З Юрыем Герасіменкам-Жызнеўскім, мастаком з Маладзечна, я сустракаўся асабіста. З яго школы выйшла нямала тых, хто паспяхова прадаўжаў вучобу ў мастацкіх ВНУ. Выключны педагагічны талент маладзечанскага настаўніка выяўляўся ў тым, што вучні не капіравалі ягоны стыль. Той, хто бачыў іхнія работы, казаў: “Як добра, што вы нідзе не вучыліся і захавалі свежасць успрымання свету”. Між тым, школу яны атрымлівалі выдатную… Шмат зрабіла для родных Бялынічаў Ларыса Журавовіч, мастак адметнага стылю і настаўнік Дзіцячай мастацкай школы.